b'\n_START_ARTICLE_\nManganas\n_START_SECTION_\nSavyb\xc4\x97s\n_START_PARAGRAPH_\nManganas yra sidabro baltumo, trapus sunkusis metalas, savo i\xc5\xa1vaizda pana\xc5\xa1us \xc4\xaf gele\xc5\xbe\xc4\xaf, gamtoje aptinkamas tik \xc4\xafvairiuose junginiuose. Jo randama mineraluose: piroliuizite (MnO\xe2\x82\x82), braunite (Mn\xe2\x82\x82O\xe2\x82\x83), manganite (Mn\xe2\x82\x82O\xe2\x82\x83H\xe2\x82\x82O), mangano \xc5\xa1pate (MnCO\xe2\x82\x83) ir kt.\n_START_SECTION_\nPanaudojimas\n_START_PARAGRAPH_\nGamyboje daugiausia naudojami baziniai mangano oksidai (MnO, MnO\xe2\x82\x82, Mn\xe2\x82\x82O\xe2\x82\x83), mangano chloridas (MnCl\xe2\x82\x82), mangano sulfatas (MnSO\xe2\x82\x84), kalio permanganatas (KMnO\xe2\x82\x84)._NEWLINE_Manganas (jo oksidai ir druskos) vartojamas plieno, gumos, keramikos, stiklo pramon\xc4\x97je, elektrinio suvirinimo elektrod\xc5\xb3 fliusams, sausiems elementams, da\xc5\xbeams gaminti. Kalio permanganatas kaip oksidatorius pla\xc4\x8diai naudojamas pramon\xc4\x97je, kaip antiseptikas\xc2\xa0\xe2\x80\x93 medicinoje.\n_START_SECTION_\nApsinuodijimas manganu\n_START_PARAGRAPH_\nDid\xc5\xbeiausias apsinuodijimo pavojus esti dirbant mangano r\xc5\xabdos kasimo ir malimo, plieno lydymo, taip pat elektros suvirinimo darbus.\n_START_SECTION_\nMangano poveikis \xc5\xbemogaus organizmui\n_START_PARAGRAPH_\nManganas \xc4\xaf organizm\xc4\x85 da\xc5\xbeniausiai patenka \xc4\xafkvepiamas (jo dulk\xc4\x97s ir aerozoliai). Patek\xc4\x99s \xc4\xaf organizm\xc4\x85, manganas susijungia \xc4\xaf nepatvar\xc5\xb3 kompleks\xc4\x85 su baltymais. Kaupiasi kauluose, plau\xc4\x8diuose, kepenyse, inkstuose, blu\xc5\xbenyje. Pasi\xc5\xa1alina i\xc5\xa1 organizmo su tul\xc5\xbeimi, \xc5\xa1lapimu. Apsinuodijimai manganu da\xc5\xbeniausiai b\xc5\xabna l\xc4\x97tiniai. Manganas labiausiai pa\xc5\xbeeid\xc5\xbeia nerv\xc5\xb3 sistem\xc4\x85. Apsinuodijimo prad\xc5\xbeioje nusiskundimai b\xc5\xabna astenovegetacinio sindromo pob\xc5\xabd\xc5\xbeio: bendri negalavimai, silpnumas, greitas nuovargis, atminties susilpn\xc4\x97jimas, galvos skausmai, miego sutrikimai, impotencija, hiperhidroz\xc4\x97 ir kt. Ligonis prislopintas, niekuo nesidomi, emocijos vangios, intelektas sutrik\xc4\x99s, gali sutrikti ir psichika. B\xc5\xabna priverstinio nevalingo juoko arba verksmo priepuoliai, veidas be mimikos (\xe2\x80\x9emangano kauk\xc4\x97\xe2\x80\x9c), k\xc5\xabno judesiai nerang\xc5\xabs. V\xc4\x97liau pradeda dreb\xc4\x97ti rankos, sutrinka kalba, padid\xc4\x97ja raumen\xc5\xb3 tonusas, judesiai pasidaro sukaustyti, sutrinka eisena, ligonis eina palink\xc4\x99s \xc4\xaf priek\xc4\xaf, remdamasis pir\xc5\xa1t\xc5\xb3 galais (gaid\xc5\xbeio eisena), nepastovi Rombergo pozoje. \xc5\xa0ie simptomai primena Parkinsono lig\xc4\x85, tod\xc4\x97l vadinami mangano parkinsonizmu. Palie\xc4\x8diamos ir kitos organizmo sistemos. Netenkama apetito, vargina seil\xc4\x97tekis, pykinimas, r\xc4\x97muo, i\xc5\xa1sivysto vidutinio sunkumo hepatitas. Neretai padid\xc4\x97ja skydliauk\xc4\x97, atsiranda tireotoksikoz\xc4\x97s po\xc5\xbeymi\xc5\xb3, pulsas pada\xc5\xben\xc4\x97ja, suma\xc5\xbe\xc4\x97ja arterinis kraujosp\xc5\xabdis, pakinta morfologinis kraujo vaizdas. Plau\xc4\x8diuose gali b\xc5\xabti pneumokonioz\xc4\x97s tipo pakitim\xc5\xb3 (manganokonioz\xc4\x97). Svarbu apsinuodijim\xc4\x85 anksti diagnozuoti, nes pradin\xc4\x97s ligos stadijos simptomai paprastai praeina nutraukus kontakt\xc4\x85 su manganu ir pritaikius tinkamas gydymo ir reabilitacijos priemones. Apsinuodijim\xc5\xb3 manganu profilaktikai svarbu mechanizuoti ir automatizuoti mangano r\xc5\xabdos malimo, sijojimo, lydymo darbus, tobulinti technologin\xc4\xaf proces\xc4\x85. Elektrinio suvirinimo darbai turi b\xc5\xabti vykdomu naudojant efektyvi\xc4\x85 ventiliacin\xc4\x99 sistem\xc4\x85, darbuotojas turi naudotis veido ir aki\xc5\xb3 apsauginiu skydu, d\xc4\x97v\xc4\x97ti specdrabu\xc5\xbeius, laikytis asmens higienos. Svarbu atlikti i\xc5\xa1ankstinius ir periodinius darbuotoj\xc5\xb3 sveikatos tikrinimus. Atsiradus kontraindikacij\xc5\xb3 darbui su manganu, darb\xc4\x85 reikia keisti. Kontraindikuotina dirbti su manganu sergant organin\xc4\x97mis nerv\xc5\xb3 sistemos, inkst\xc5\xb3, kepen\xc5\xb3 ligomis, sergant tuberkulioze, l\xc4\x97tin\xc4\x97mis plau\xc4\x8di\xc5\xb3 ligomis, n\xc4\x97\xc5\xa1\xc4\x8dioms ir maitinan\xc4\x8dioms moterims. Maksimaliai leid\xc5\xbeiama mangano koncentracija darbo patalp\xc5\xb3 ore\xc2\xa0\xe2\x80\x93 0,3 mg/m\xc2\xb3.'